Leif Mikkelsen (LA), 2012-05-31:
Tak for det.
Det er jo et mærkeligt forløb, vi er udsat for, både her i dag og måske også forspillet, for jeg har ikke før kendt til det begreb, at der var nogle forlig med vetoret og andre uden, og var egentlig ret opstemt over at blive inviteret til ministeren til en kop kaffe og en orientering, og hvor jeg så gav udtryk for, at det, da vi hørte det, ikke forskrækkede os helt voldsomt.
Det var så sådan set det sidste, vi hørte til det forløb fra ministerens side.
Derfor lyder det fantastisk hult her i dag, at man står og siger, at man gerne ville have haft bredere flertal.
Man har endda siddet til efter midnat, og jeg ved ikke hvad for at få et bredere flertal end det, vi vel efterhånden har fået defineret i dag.
Så jeg ved ikke, om det er min deodorant, det er galt med, eller hvad der nu er, der er årsag til, at vi egentlig aldrig fik invitationen.
Hvis det ikke var forliget, der bandt på nogen måde med vetoret, må der være en anden årsag til, at Liberal Alliance ikke blev inviteret til forhandlingerne.
Det kan jeg sådan set kun tage som et udtryk for, at denne regering rent faktisk ønskede at gennemføre det her med det flertal, der nu tegnede sig, for ellers ville man have spurgt, om vi havde en interesse.
Vi efterlyste sådan set et mere forenklet udligningssystem, et mere gennemsigtigt udligningssystem, hvor man i langt højere grad kunne vide, hvad man fik, i stedet for, at det sådan set er forbeholdt næsten en enkelt person i Indenrigsministeriet og så måske en i KL at gennemskue og gennemregne det der meget indviklede system.
Vi har sådan set peget på, at vi gerne medvirkede, hvis det var muligt at forenkle og gøre det gennemsigtigt og gøre det bedre, sådan at man også derude kunne forstå hvorfor, og måske også ligefrem byrådsmedlemmer kunne nå så vidt som til at forstå det.
Det var, hvad jeg arbejdede med.
Det var faktisk det, jeg nævnte over for ministeren.
Det var det, der var debatten, da min gruppe fik undervisning, og så har vi sådan set kunnet holde fri lige siden også efter midnat, indtil andre så havde lavet den aftale.
Så hvis det er samarbejdsformen her, skal man jo ikke forvente, at vi så i dag skulle sige, at det dog var helt fantastisk, og derfor vil vi også gerne bakke op om det bare for at forhindre, at der ikke alene er et rødt flertal for det her.
Så vi kan sagtens gå ind i substansen nu, men jeg synes bare, at forløbet har været mærkeligt.
Man har så opfundet et begreb, der hedder med eller uden veto.
Jeg har da været herinde et stykke tid, og jeg har ikke lige oplevet, at det var på den måde.
Jeg var for resten også med til at forhandle udligningsreformen sidste gang på vegne af et andet parti, og jeg har ikke kendt til de her begreber.
Dem kender vi så nu.
De er måske meget smarte at have, hvis man skal undgå at være alt for forpligtet eller den slags, men det får vi så udredt.
Så det er et dårligt forløb, der må ende med at være blokpolitik, og hvis indhold ikke er blevet mere gennemskueligt overhovedet og mere forståeligt, og der er præcis det resultat, der i øvrigt altid kommer ud af det her, nemlig at dem, der skal aflevere noget, selvfølgelig er utilfredse, og dem, der får, får for lidt.
Så udligningsreformen er et farligt, sprængfyldt område.
Det beklager vi, så vi støtter ikke forslaget.